Rugbyskrywer John du Toit (94) oorlede | Netwerk24
Rugbyskrywer John du Toit (94) oorlede
08 Julie 2019 18:50
John du Toit (voor links) en Quintus van Rooyen (langs hom) doen in 1981 verslag tydens die Bokke se toerwedstryd in die VSA teen 'n span van die Midwest Rugby Union in Racine, Wisconsin. Die Bokke het voor slegs 'n paar toeskouers met 46-12 gewen. Die daaropvolgende toetswedstryd teen die VSA in Albany is in die geheim gespeel. Foto: Wessel Oosthuizen
John du Toit, die vermaarde rugbyskrywer en voormalige losvoorspeler van Transvaal en Noord-Transvaal se rugbyspanne, is Maandagoggend in die ouderdom van 94 jaar oorlede.
Du Toit, wat jarelank verslag vir Beeld, Die Transvaler en Die Vaderland gedoen het, was op verskeie plaaslike en oorsese rugbytoere, onder meer die toere in 1965 na Nieu-Seeland en Australië, weer in 1981 na Nieu-Seeland en die VSA en ook na Frankryk en Brittanje.
Hy en sy gesin het sedert 1964 op hul kleinhoewe in Eikenhof buite Johannesburg gewoon. Hy het op die ouderdom van 72 afgetree.
Volgens sy vrou, Colleen, met wie hy 60 jaar getroud was, het hy verlede jaar 'n vierde heupoperasie ondergaan en het hy 'nooit reggekom nie'. Hy het onlangs ook longonsteking opgedoen.
"Almal het hom as John geken, maar sy name was eintlik Johannes Francois. Sy familie het hom 'Jan' genoem.
"Die Engelse koerante het hom 'John' genoem en vandaar het die naam vasgesteek," het Colleen Maandag gesê.
Du Toit word oorleef deur Colleen, 'n dogter (Elmarie), twee seuns, Nicol en Johannes Francois, 6 kleinkinders en drie agterkleinkinders.